На основу чл. 52. ст. 1. тачка 1) и ст. 2. и чл. 55. став 3. Закона о јавним складиштима за пољопривредне производе („Службени гласник РС“, број 41/09) и чл. 21. став 1. тачка 1), чл. 47. став 1. тачка 4), чл. 53. и 59. Статута Компензационог фонда Републике Србије,

Управни одбор Компензационог фонда Републике Србије, на трећој седници одржаној 09.03.2010. године, доноси 
ПРАВИЛА ПОСЛОВАЊА 

 КОМПЕНЗАЦИОНОГ ФОНДА РЕПУБЛИКЕ СРБИЈЕ

I. ОСНОВНЕ ОДРЕДБЕ

Члан 1.
Компензациони фонд Републике Србије (у даљем тексту: Компензациони фонд), утврђује постојање штете и исплаћује штету за коју је одговорно јавно складиште, а која је настала у вези са ускладиштењем пољопривредних производа по робном запису, у складу са делатнoшћу Компензационог фонда, која је прописана чланом 49. Закона о јавним складиштима за пољопривредне производе („Службени гласник РС“, број 41/09 – у даљем тексту: Закон).  

Члан 2.
У циљу извршавања наведене Законом прописане делатности, Правилима пословања Компензационог фонда Републике Србије (у даљем тексту: Правила),  уређује се: поступак утврђивања постојања и висине обавезе накнаде штете коју Компензациони фонд исплаћује, поступак регресирања потраживања Компензационог фонда према јавном складишту након исплате штете, поступање са слободним новчаним средствима Компензационог фонда, као и друга питања од значаја за пословање Компензационог фонда у складу са Законом, чиме се одређује и пословна политика у обављању делатности Компензационог фонда.
II. УТВРЂИВАЊЕ ПОСТОЈАЊА И ИСПЛАТА ШТЕТЕ
          ЗА КОЈУ ЈЕ ОДГОВОРНО ЈАВНО СКЛАДИШТЕ
Одговорност и обавеза јавног складишта

Члан 3.
Чланом 38. став 1. Закона прописано је да је jавно складиште дужно да у обављању делатности у складу са Законом, поступа са  повећаном пажњом  према правилима струке и обичајима, односно са пажњом доброг привредника, а ставом 2. прописана је обавеза јавног складишта да имаоцу робног  записа, односно имаоцу одвојено заложнице или признанице, накнади штету насталу на ускладиштеним пољопривредним производима, због пропуста у свом раду, по ком основу одговара и јамчи целокупном својом имовином.

Обавеза Компензационог фонда
Члан 4.
Чланом 39. Закона прописано је да ако јавно складиште не исплати штету  у складу са чланом 38. став 2. Закона, насталу штету исплатиће Компензациони фонд из својих средстава, у ком случају Компензациони фонд има право регресног захтева према јавном складишту до пуног износа исплаћене  штете са свим споредним потраживањима.
Члан 5.
Компензациони фонд одвојено води средства (на посебним рачунима), која јавна складишта месечно уплаћују по свакој тони ускладиштених пољопривредних производа, на основу члана 7. став 1. тачка 2) Закона, за поједине врсте пољопривредних производа.

У случају да настане штета на одређеним пољопривредним производима за коју је одговорно јавно складиште, Компензациони фонд ће ову штету исплатити имаоцу робног  записа, односно имаоцу одвојено заложнице или признанице, уколико то не учини јавно складиште, првенствено из средстава која се, у складу са претходним ставом овог члана, одвојено воде за ту врсту пољопривредних производа. У случају да ова средства нису довољна за исплату настале штете, Компензациони фонд ће штету исплатити из осталих новчаних средстава са којима располаже, изузимајући средства која се одвојено воде на посебним рачунима, за другу врсту пољопривредних производа. 
Остала новчана средства која Компензациони фонд може користити за ову намену су:

· средстава буџета Републике Србије;

· уплате које врше јавна складишта у корист Компензационог фонда, на основу

                              плаћања годишње чланарине;

· приходи Компензационог фонда;

· донације;

· друга новчана средства прибављена у складу са законом.

Члан 6.
У случају да је заложница одвојена од признанице, првенство у наплати штете има заложни поверилац по робном запису, до висине потраживања обезбеђеног заложницом.
Услови за настанак обавезе Компензационог фонда
Члан 7.
Услови за постојање обавезе Компензационог фонда, да у складу са Законом и својим актима, разматра, одлучује и исплаћује штету за коју је одговорно јавно складиште, а која је настала на ускладиштеним пољопривредним производима по робном запису, су следећи:

· да је пре подношења захтева Компензационом фонду за исплату штете, ималац робног  записа, односно ималац одвојено заложнице или признанице, захтев за исплату штете у писаној форми претходно поднео јавном складишту, код кога се штета догодила;
· да је Компензационом фонду, у складу са овим правилима, поднет уредан и комплетан писани захтев за исплату штете;
· да је од дана подношења захтева јавном складишту за иплату штете, до дана подношења овог захтева Компензационом фонду, прошло намање 8 дана; 
· да се штета догодила:

· на пољопривредним производима за које је Министарство пољопривреде, шумарства и водопривреде (у даљем тексту: Министарство), издало дозволу за рад јавном складишту у складу са Законом;

· у року важности робног записа;

· да је захтев за исплату штете поднет Компензационом фонду најкасније 30 дана након истекa рока важности робног записа.
Искључење обавезе исплате штете

Члан 8.
 Компензациони фонд неће исплатити штету из члана 4. овог програма, у случају да је иста настала као последица деловања околности и узрока који се смaтрају вишом силом, као што су: земљотрес, поплава или из других узрока више силе, који се нису могли спречити или избећи.  

Утврђивање постојања и висине штете и исплата штете
Члан 9.
Одлуку о постојању и исплати настале штете на одређеним пољопривредним производима, по захтеву имаоца робног  записа, односно имаоца одвојено заложнице или признанице, за коју је одговорно јавно складиште, доноси Управни одбор Компензационог фонда. 

На одлуку из претходног става, сагласност даје министар надлежан  за послове пољопривреде (у даљем тексту: Министар), на основу члана 52. став 3. Закона.
Одлука из става 1. овог члана мора бити образложена.

Члан 10.
Пре доношења одлуке из члана 9. става 1. ових правила, Управни одбор је обавезан да спроведе поступак утврђивања:

· постојања штете;

· узрока њеног настајања;

· да ли је својим чињењем или пропуштањем чињења, за штету одговорно јавно складиште;

· висине настале штете. 
Члан 11.
 Захтев за исплату штете који се подноси Компензационом фонду садржи:

· податке о подносиоцу захтева;
· фотокопију робног записа, односно фотокопију одвојено заложнице или признанице; 
· фотокопију писаног захтева јавном складишту за исплату штете и одговор јавног складишта по захтеву (уколико је исти достављен);
· опис штетног догађаја;
· чињенице и доказе у вези са насталом штетом, са којима подносилац захтева располаже;
· начин или извор сазнања о штети;
· друге напомене у вези са насталом штетом.
Члан 12.
У случају подношења неуредног и непотпуног захтева за исплату штете (захтев који није поднет у складу са чланом 11. ових правила, или захтев који има такве недостатке да се по истом не може поступити), Управни одбор ће обавестити подносиоца о томе, уз остављање рока до 8 дана за уређење захтева. Ако подносилац не поступи по достављеном обавештењу, или по истом не поступи у остављеном року, Управни одбор ће захтев одбацити. 

Захтев који је  одбачен у складу са претходним ставом овог члана, након комплетирања, може се поново поднети, у оквиру рока из члана 7. став 1. алинеја 5. ових правила.

Члан 13.
Управни одбор ће поступати по уредном захтеву, поднетом у складу са чланом 11. ових правила, формирањем Досијеа штете и даљем спровођењем поступка у складу са овим правилима. 
У  Досије штете се улажу сва документа која се односе на одређени захтев. 

Након отварања Досијеа штете Управни одбор препорученом пошиљком обавештава јавно складиште о поднетом захтеву, са прилагањем уз ово обавештење  копије захтева и друге документације која је уз захтев достављена, са позивом да се у року од 3 дана изјасни на наводе из захтева. У случају да се јавно складиште не изјасни по захтеву за исплату штете, или изјашњење не достави у остављеном року, Компензациони фонд ће наставити поступак по захтеву у складу са овим правилима.
Члан 14.
У циљу утврђивања чињеничног стања по поднетом захтеву за накнаду штете, Управни одбор доставља Досије предмета надлежном пољопривредном инспектору, ради спровођења инспекцијског надзора у складу са чланом 63. Закона и ради утврђивања:
· постојања штете;

· узрока њеног настајања;

· да ли је јавно складиште поступало према правилима и обичајима струке, односно са пажњом доброг привредника;
· да ли је својим чињењем или пропуштањем чињења, за штету одговорно јавно складиште;

· висине настале штете;
· других околности и чињеница у вези са насталом штетом.
Члан 15.
У случају када је то неопходно, за утврђивање чињеничног стања по поднетом захтеву за накнаду штете, Управни одбор може ангажовати експерта или експерте или образовати експертску комисију. Ангажовани експерти и чланови експертске комисије, морају бити овлашћени судски вештаци одговарајућег профила стручности.
Члан 16.
Након спроведеног поступка, а на основу утврђеног чињеничног стања и датог налаза и мишљења пољопривредног инспектора, или ангажованог експерта, или експертске комисије, Управни одбор доноси одлуку из члана 9. става 1. ових правила, коју доставља Министру, ради давања сагласности. 
По добијању сагласности на ову одлуку, Управни одбор исту доставља препорученом пошиљком, подносиоцу захтева и даје налог стручној служби Компензационог фонда за исплату штете, у утврђеном износу.
III. РЕГРЕСИРАЊЕ ПОТРАЖИВАЊА КОМПЕНЗАЦИОНОГ
ФОНДА ПРЕМА ЈАВНОМ СКЛАДИШТУ
Регресни захтев Компензацоног фонда

Члан 17.
Исплатом штете на пољопривредним производима имаоцу робног  записа, односно имаоцу одвојено заложнице или признанице, Компензациони фонд стиче право регресног захтева према јавном складишту до пуног износа исплаћене  штете са свим споредним потраживањима, на основу члана 39. Закона.
Члан 18.

Компрнзациони фонд истиче регресни захтев достављањем јавном складишту препорученом пошиљком писаног обавештења о исплати штете, уз који прилаже: 
· копију одлуке Управног одбора из члана 9. става 1. ових правила;
· сагласност дату на ову одлуку из члана 9. става 2. ових правила;
· доказ о уплати утврђеног износа штете подносиоцу захтева.

Дописом из претходног става, јавно складиште се позива да у року од 8 дана од пријема обавештења, уплати на рачун Компензационог фонда, плаћени износ штете, са напоменом да ће у супротном бити поднета на наплату гаранција пословне банке, која је предата као инструмент обезбеђења потраживања Компензационог фонда према јавном складишту, као и да ће бити активирани и други инструменти обезбеђења предати у складу са чланом 40. став 3. Закона. 
 Истеком рока из става 2. овог члана, на износ потраживања према јавном складишту по основу исплаћене штете, Компензациони фонд обрачунава и наплаћује законску затезну камату.
Члан 19.
 У случају да јавно складиште не поступи по регресном захтеву из члана 18. ових правила, Компензациони фонд наплаћује своја потраживања реализацијом предатих инструмената обезбеђења по овом основу.  
Уколико из било ког разлога Компензациони фонд не наплати у целини своја потраживања према јавном складишту, реализовањем предатих инструмената обезбеђења, за наплату ових потраживања Компензациони фонд ће покренути судски поступак.

Инструменти обезбеђења за наплату регресних 

потраживања Компензационог фонда

Члан 20.
На основу члана 40. ст. 1. и 2. Закона, за обезбеђење наплате свих потраживања Компензационог фонда према јавном складишту, која настану у вези са складиштењем пољопривредних производа, јавно складиште је дужно да преда Компензационом фонду неопозиву, безусловну и плативу на први позив гаранцију банке на износ који је еквивалентан динарској противвредности 10% робе коју јавно складиште може да прими на складиштење у односу на укупни регистровани капацитет јавног складишта. Гаранција се издаје са роком важења од 60 дана дужим од истека дозволе за рад  јавног складишта.

Гаранција из става 1. овог члана гласи на износ изражен у еврима, а платива је у динарској противвредности евра по средњем званичном курсу Народне банке Србије који важи на дан плаћања по гаранцији.  
Члан 21.
 Одређивање износа гаранције банке из члана 20. овог правилника врши се по  методологији коју утврђује Министарство.  
Члан 22.
Текст гаранције банке утврђује Управни одбор у складу са Законом и методологијом из члана 21. ових правила.
Члан 23.
У случају смањења износа по гаранцији банке услед њеног активирања, јавно складиште је дужно да у року од пет радних дана од дана пријема захтева од стране Министарства, достави додатну или нову гаранцију банке, до висине одређеног износа који се утврђује применом методологије из члана 21. ових правила, а у складу са чланом 41. став 1. Закона.

Компензациони фонд ће без одлагања обавестити Министарство, уколико се смањи износ по предатој гаранцији, услед њеног активирања за наплату обавеза јавног складишта.

Члан 24.
Компензациони фонд може, у случајевима када процени да је то неопходно, затражити од јавног складишта поред гаранције банке и додатне инструменте обезбеђења за своја потраживања према јавном складишту, на основу члана 40. став 3. Закона. 
Неопходност прибављања додатних инструмената обезбеђења из претходног става овог члана, утврђује Управни одбор.

IV. ПОСТУПАЊЕ СА СЛОБОДНИМ НОВЧАНИМ СРЕДСТВИМА
Заштита реалне вредности капитала

Члан 25.
Компензациони фонд користи средства са којима располаже у складу са: Законом, Статутом, Правилима пословања, Финансијским планом, Годишњим планом набавки, Програмом рада, овим правилима и одлукама надлежних органа, искључиво у сврху остваривања прописане делатности, као и за друге пословне активности које су у функцији извршавања делатности Компензационог фонда.
Члан 26.
У циљу заштите реалне вредности капитала Компензационог фонда, слободна новчана средства Компензациони фонд може пласирати у складу са Законом, општим актима и одлукама органа Компензационог фонда. 
Пласман новчаних средстава
Члан 27.

У циљу остваривања најбољих финансијских ефеката пласмана слободних новчаних средстава и највеће сигурности улагања, Компензациони фонд ће ове пласмане вршити: 
· куповином хартија од вредности чији је издавалац Република Србија и/или;

· терминским орочавањем средстава код пословних банака у Републици Србији, које је изабрао Управни одбор применом критеријума у складу са овим програмом.

Члан 28.

Ради остваривања оптималног финансијског ефекта и несметаног обављања делатности Компензационог фонда, Управни одбор најмање једном годишње одређује услове пласирања слободних новчаних средстава утврђивањем:
1) максималног процената од укупно расположивог капитала, до кога Компензациони фонд може пласирати своја слободна новчана средства;

2)   временских периода орочавања слободних новчаних средстава код изабраних пословних банака, односно рочности хартија од вредности које се купују;

3) процентуалног односа између пласирања слободних новчаних средстава куповином хартија од вредности и терминског орочавања средстава код пословних банака;

4)    ограничења у пласирању новчаних средстава, у вези са:
· остваривањем делатности Компензационог фонда;

· смањивањем ризичности;

· повећањем позитивног финансијског ефекта пласмана. 

Члан 29.

Управни одбор може одређивати услове из члана 28. ових правила и у краћим временским периодима (тромесечни, или полугодишњи периоди), у случају када је то неопходно због  економских дешавања на тржишту роба и капитала, или због потребе пословних активности Компензационог фонда. 
Члан 30.

Управни одбор, на основу јавног огласа, одређује пословне банке код којих ће Компензациони фонд  пласирати слободна новчана средства.  

Између пријављених банака на јавни оглас из става 1. овог члана, за пласман новчаних средстава Управни одбор одређује најмање три банке узимајући у обзир следеће критеријуме из последњих финансијских извештаја објављених на интернет страници Народне банке Србије: 
· однос остварене добити и капитала;

· однос остварене добити и укупне активе;

· остварену добит. 
Пријављене банке рангирају се вредновањeм сваког од критеријума из претходног става и бодују се по утвђеном редоследу (пример: у случају седам пријављених банака, банци са највишим вредностима по сваком критерију, одређује се 7 бодова, а осталим банкама одређује се одговарајући број бодова према редном броју редоследа на коме је банка рангирана, а коначни редослед пријављених банака одређује се према збиру остварених бодова).   
Компензациони фонд  ће поновити оглашавање из става 1. овог члана, у случају да:

· по јавном огласу из става 1. овог члана, поднесу пријаве мање од три банке;
· дође до значајнијих промена у показатељима пословања банака из става 2. овог члана.
Члан 31.

За оцену финансијских ефеката планираног пласирања слободних новчаних средстава, Управни одбор може, на основу јавног огласа, ангажовати брокерско-дилерско друштво, односно овлашћену банку са одговарајућим референцама. 

Члан 32.

Одлуку о пласирању слободних новчаних средстава, доноси директор Компензационог фонда, а у његовој одсутности заменик директора, у складу са условима које одређује Управни одбор на основу чл. 28. и 29. ових правила и на основу овлашћења министра финансија, којим се на одговорно лице у Компензационом фонду преноси право за закључење уговора о инвестирању слободних новчаних средстава.

V. ПРЕЗЕНТОВАЊЕ РАДА КОМПЕНЗАЦИОНОГ ФОНДА

Члан 33.

           Компензациони фонд обезбеђује примену начела јавности свог рада, водећи при томе рачуна о законским обавезама и интересима Компензационог фонда, као и интересима и других лица и о обавези чувања пословне тајне утврђене Статутом и другим актима Компензационог фонда:
· достављањем информација и извештаја о раду Компензационог фонда и њених органа Влади, Министарству и другим органима и институцијама које имају на закону засновано право и интерес да затраже и добију информације о раду Компензационог фонда;

· јавним презентирањем информација у вези са обављањем делатности на интернет презентацији Компензационог фонда, у службеном гласилу и у средствима јавног информисања; 

· јавним обелодањивањем у тиражном дневном листу који се штампа  за целу територију Републике Србије и на интернет презентацији Компензационог фонда, извода из финансијских извештаја и то: биланс стања, биланс успеха и мишљење ревизора;

· оглашавањем преко електронских и штампаних медија;
· израдом и дистрибуцијом промотивних публикација и презентација;
· позивањем лица која нису чланови органа Компензационог фонда, да учествују у њиховом раду.
Члан 34.

Законске и друге прописе, акта, информације, објашњења и одговоре на постављена питања, од општег значаја за рад и поступање субјеката у вези са делатношћу Компензацонoг фондa, објављују се на интернет презентацији Компензацонoг фондa. Објаве на интернет презентацији, морају бити веродостојне и редовно ажуриране.

 Акта која су интерног значаја, објављују се на огласној табли Компензацоног фонда.
VI. ИЗВЕШТАВАЊЕ
Члан 35.
Компензациони фонд подноси Влади годишњи извештај о свом пословању, а ванредни извештај по захтеву Владе, или Министарства. 

О резултатима извршеног надзора Надзорни одбор Компензационог фонда најмање два пута годишње подноси извештај Влади.
Годишњи финансијски извештај са мишљењем ревизора, Компензациони фонд доставља Влади и јавно се објављују.
О пласирању слободних новчаних средстава Компензационог фонда, директор подноси годишњи извештај Министрству финансија – Управи за трезор и Министарству пољопривреде, шумарства и водопривреде.

Извештај из става 4. овог члана, може бити садржан у годишњем извештају о пословању, који Компензациони фонд подноси Влади, или у ванредном извештају по захтеву Владе, или Министарства.
VII. ЗАВРШНЕ ОДРЕДБЕ
Члан 36.

Ова правила, по добијању сагласности Владе, објављују се на огласној табли Компензационог фонда и ступају на снагу наредног дана од дана објављивања.

Број: 12/10
У Београду, 09.03.2010. године
                                                                            ПРЕДСЕДНИК УПРАВНОГ ОДБОРА                                                                                     

                                                                                             Владо Ковачевић, с.р.
На ова правила сагласност је дала Влада Решењем 05 број 110-3637/2010-1, од 20. 05.2010. године, иста су објављена на огласној табли Компензационог фонда 20.05.2010. године и ступила су на снагу 21.05.2010. године.
                                                    ПРЕДСЕДНИК УПРАВНОГ ОДБОРА                                                                                           
                                                                                                   Владо Ковачевић, с.р.

